Document ID: 32013R0241

REGULAMENTUL (UE) NR. 241/2013 AL COMISIEI
din 14 martie 2013
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor clorantraniliprol, fludioxonil și prohexadion din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) pentru prohexadion au fost stabilite în anexa II și partea B din anexa III la Regulamentul (CE) nr. 396/2005. LMR-urile pentru clorantraniliprol și fludioxonil au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri de obținere a autorizației de utilizare a unui produs de protecție a plantelor care conține substanța activă clorantraniliprol pe morcovi, păstârnac, rădăcină de pătrunjel și țelină de rădăcină a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.
(3)
În ceea ce privește substanța fludioxonil, o astfel de cerere a fost depusă pentru țelină, frunze de țelină și ridichi.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea prohexadionului pe arahide. Solicitantul susține că utilizarea autorizată a substanței prohexadion pe arahide în Statele Unite produce reziduuri care depășesc LMR-urile din Regulamentul (CE) nr. 396/2005 și că sunt necesare LMR-uri mai ridicate, pentru a se evita barierele în calea comerțului la importul acestei culturi.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(6)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(7)
Autoritatea a concluzionat, în avizul său motivat că, în ceea ce privește utilizarea fludioxonilului pe ridichi, testele prezentate privind reziduurile nu au fost efectuate în conformitate cu bunele practici agricole care beneficiază de sprijin.
(8)
Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu au indicat existența unui risc de depășire a dozei zilnice acceptabile (DZA) sau a dozei acute de referință (DAR).
(9)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(10)
Prin urmare, Regulamentul (CE) nr. 396/2005 ar trebui modificat în consecință.
(11)
În ceea ce privește clorantraniliprolul în morcovi, pentru a permite comercializarea, prelucrarea și consumul produselor în condiții normale, regulamentul ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.
(12)
Cu privire la clorantraniliprol în morcovi, o LMR provizorie, care se aplică până la 31 decembrie 2012, a fost introdusă în Regulamentul (CE) nr. 396/2005 prin Regulamentul (CE) nr. 460/2011 al Comisiei (3). Pentru a evita ca statele membre și operatorii să fie obligați să se adapteze la LMR-urile în schimbare de două ori în termen de câteva luni, este adecvat să se stabilească LMR pentru clorantraniliprol în morcovi începând de la 1 ianuarie 2013.
(13)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
În ceea ce privește clorantraniliprolul în morcovi cu numărul de cod 0213020, Regulamentul (CE) nr. 396/2005, în forma sa de dinainte de modificarea adusă prin prezentul regulament, continuă să se aplice produselor care au fost produse în mod legal înainte de 1 ianuarie 2013.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Cu toate acestea, se aplică începând cu 1 ianuarie 2013 în ceea ce privește LMR pentru clorantraniliprol în morcovi cu numărul de cod 0213020.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 martie 2013.

Labels: 17
20
0
3
6